b"\n_START_ARTICLE_\nBernard Blaquart\n_START_SECTION_\nUra\n_START_PARAGRAPH_\nBlaquart aloitti jalkapalloilijan uransa Girondins Bordeaux'n paidassa debytoiden kaudella 1976/77. H\xc3\xa4n edusti joukkuetta viiden kauden aikana pelaten 52 ottelua edustusjoukkueen paidassa. Kaudella 1978/79 h\xc3\xa4n haki lis\xc3\xa4\xc3\xa4 peliaikaa Toulousesta lainapestill\xc3\xa4. Blaquart ei lainapestins\xc3\xa4 j\xc3\xa4lkeenk\xc3\xa4\xc3\xa4n onnistunut vakiinnuttamaan paikkaansa Bordeaux-kokoonpanossa ja siirtyi seurasta Division 2:ssa pelanneen Sporting Toulon Varin joukkueeseen kes\xc3\xa4ll\xc3\xa4 1981. Vastuu j\xc3\xa4i v\xc3\xa4h\xc3\xa4iseksi my\xc3\xb6s Toulonissa, ja Blaquart edusti viel\xc3\xa4 Stade Fran\xc3\xa7aisia ja GC Lunelia, kunnes lopetti uransa vuonna 1987._NEWLINE_Valmennusuran Blaquart aloitti GC Lunelin pelaajavalmentajana kaudella 1984/85 ja valmensi seuraa kaikkiaan seitsem\xc3\xa4n vuotta Ranskan amat\xc3\xb6\xc3\xb6risarjoissa. H\xc3\xa4n ty\xc3\xb6skenteli alempien sarjatasojen joukkueiden per\xc3\xa4simess\xc3\xa4 vuosien ajan. Kaudeksi 2004/05 h\xc3\xa4n siirtyi Grenoble Footin organisaatioon reservijoukkueen p\xc3\xa4\xc3\xa4valmentajaksi. Maaliskuussa 2006 h\xc3\xa4n nousi kev\xc3\xa4tkauden ajaksi seuran edustusjoukkueen p\xc3\xa4\xc3\xa4valmentajaksi ja onnistui s\xc3\xa4ilytt\xc3\xa4m\xc3\xa4\xc3\xa4n seuran Ligue 2:ssa. Kauden j\xc3\xa4lkeen h\xc3\xa4n palasi reservijoukkueen per\xc3\xa4simeen._NEWLINE_Kes\xc3\xa4kuussa 2010 Blaquart siirtyi Toursin organisaatioon valmennuskeskuksen johtoon. H\xc3\xa4n toimi lyhyen aikaa my\xc3\xb6s reservijoukkueen valmentajana, kunnes nousi elokuussa 2012 Toursin edustusmiehist\xc3\xb6n p\xc3\xa4\xc3\xa4valmentajaksi. Blaquartin johdolla Tours sijoittui kauden p\xc3\xa4\xc3\xa4tteeksi Ligue 2:n keskikastiin kymmenenneksi. H\xc3\xa4n j\xc3\xa4tti teht\xc3\xa4v\xc3\xa4ns\xc3\xa4 kauden p\xc3\xa4\xc3\xa4tteeksi ja siirtyi N\xc3\xaemes Olympiquen urheilutoimenjohtajaksi._NEWLINE_Marraskuussa 2015 Blaquartista tuli N\xc3\xaemes'n p\xc3\xa4\xc3\xa4valmentaja. Blaquartin johdolla joukkue s\xc3\xa4ilytti sarjapaikkansa kauden 2015/16 p\xc3\xa4\xc3\xa4tteeksi ja Blaquart jatkoi p\xc3\xa4\xc3\xa4valmentajana. Menestyst\xc3\xa4 tuli heti kaudella 2016/17, kun N\xc3\xaemes sijoittui Ligue 2:ssa kuudenneksi. Sijoitus oli seurahistorian paras sitten kauden 1993/94 nelj\xc3\xa4nnen sijan. Blaquart valittiin France Footballin toimesta vuoden 2016 parhaaksi valmentajaksi Ligue 2:ssa sek\xc3\xa4 pelaajayhdistys UNFP:n toimesta Ligue 2:n parhaaksi valmentajaksi kaudella 2016/17._NEWLINE_Kaudella 2017/18 Blaquart luotsasi N\xc3\xaemes Olympiquen Ligue 2:n toiselle sijalle ja joukkue nousi kauden p\xc3\xa4\xc3\xa4tteeksi p\xc3\xa4\xc3\xa4sarjatasolle 25 vuoden tauon j\xc3\xa4lkeen."